Nnepa ne ahoᴐden wᴐ nnuane a yԑdi no nyinaa mu. Ne nyinaa nso siesie nipadua no, nanso aduane biara ne dwuma a ԑdi wᴐ nipadua no mu, ne akwaa korᴐ a ԑdi saa dwuma no ma. Deԑ onipa di wᴐ nsunsuansoᴐ papa wᴐ nipadua no ne n’apᴐmuden so.
Nnipa kakraa bi na wᴐnim sԑ deԑ wᴐdi kᴐ wᴐn mu no nya nsunsuansoᴐ wᴐ wᴐn ahoᴐden gyinabea, wᴐn tebea ne wᴐn adwene so. Aduane pa a ahoᴐden wᴐ mu a wodi no berԑ a ԑsԑ mu tumi yԑ anwanwadeԑ wᴐ adwene no ahoᴐden so. Sԑ wodi aduane a nnuanennuro ahyԑ no ma, ԑboa ma mogya di aforosiane wᴐ adwene no mu.
Akadeԑ binom te sԑ “antioxidants, omega-3, fatty acid, vitamin ne nnuanennuro ahodoᴐ no bi sᴐ adwene no ahoᴐden asene. Ԑno nti, ԑhia pa ara sԑ wode nnuane a ԑbԑboa ama w’adene no asi pi asi ta bԑka wo nnuane ho.
Nnuane a ԑdidi soᴐ yinom yԑ nnuane a ԑboa ma adwene no ahoᴐden kᴐ n’anim:
Ԑsiane nsunsuansoᴐ a kosua mfimfini wᴐ wᴐ adwene no soᴐ nti, sԑ obi hwere kosua mfimfini a na wahwere adeԑ. Nnipa binom taa ka sԑ kosua mfimfini yԑ ma mmᴐfra pԑ, na sԑ wonyini wie a wonnya nnepa biara mfiri mu. Wᴐka saa ԑfiri sԑ sԑ abᴐfra no di no pii a, ԑboa no, ԑfiri sԑ saa berԑ no na adwene no renyini. Nanso ԑno nkyerԑ sԑ ԑho nhia mma ᴐpanin adwene; ԑho hia yie pa ara. Nnuane nnuro binom te sԑ “folic acid, B6, ne B12” ahyԑ mu ma sei tam. Ԑno akyi, kosua mfimfini kita “chlorine” nnuane nnuro bi a ԑboa ma adwene dwumadie tu mpᴐn na ԑma atenka ne tebea gyina brane.
Pԑԑ nso yԑ aduane bi a nnuanennuro a ԑyԑ ma adwene no ahyԑ no ma. Nhoma nhoma ne sradeԑ a ԑyԑ korᴐgyenn wᴐ mu, na ԑboa ma mogya di aforosiane wᴐ adwene no mu. Saa aduaba yi yԑ aduaba a ԑsԑ sԑ wode ka w’adidie ho, ԑsiane sԑ ԑbᴐ nipadua no nyinaa ho ban, na ԑnyԑ adwene no nko.
Ahahammono nnuaba ne nnuane binom tete sԑ nkontommire, bankye ahahan, ne deԑ ԑkeka ho no pii wᴐ hᴐ a ԑyԑ ma adwene no ԑsiane nnuanennuro papa a ԑwᴐ mu no nti.
Mmerԑ bi a atwan, yԑkenkann sԑ nipadua no wᴐ biribi a ԑboa ma ekuro ne nyarewa nketewa firi ne mu ntԑm,nanso sԑ ԑboro so a, ԑtumi ha nipadua no. Yԑhunuu sԑ nnuane binom wᴐ hᴐ ԑboa si saa adeԑ no kwan kakra, sԑdeԑ ԑnkᴐboro so na ԑnya nsunsuanso bᴐne wᴐ nipadua no so. Akabԑ yԑ aduaba a ԑwᴐ saa adeԑ a yԑreka ho asԑm yi bi pa ara. Ԑno akyi nso nnuanennuro pii wᴐ mu. Ԑsiane saa nnepa a ԑwᴐ mu no nti, ԑbᴐ adwene no ho ban firi adwene mu nyarewa ho, na ԑsane boa ma mframa pa nso kᴐ adwene no mu. Ԑboa ma adwene no ho yԑ nohare wᴐ akaakaeԑ ne adesua mu, na ԑsiesie adwene no.
Kyokilati yԑ aduane a yԑnya firi kookoo mu, na kookoo nso kita antioxidant soronko bi a wᴐfrԑ no flavonoids. Saa antioxidants yi yԑ adeԑ a ԑho hia ma adwene no yie na ԑma adwene no ahoᴐden, nqa ԑtumi te ᴐhaw a ԑtumi ma obi nya adwene mu haw no so.
Sԑ wodi nkateԑ ne nnuaba a ԑte sԑ nkateԑ a, ԑma wonya nnuanennuro binom tete sԑ Vitamin E, omega-3, fatty aᴐid ne nnuanennuro binom a ԑboa te ᴐbrԑ so, na berԑ a worenyini no, ԑboa si sԑ ԑtᴐ berԑ bi a adwene no tumi gyae adwuma yԑ no ano. Ԑboa ma adwene no yԑ adwuma, mpo wᴐ wo nyini berԑ mu.
